SOS Costa Brava presentarà al·legacions al pla de protecció del litoral que la comissió d'Urbanisme va aprovar inicialment ahir i que impedeix la construcció de 15.037 habitatges perquè consideren que es queda "a mig camí". L'advocat de l'entitat ecologista, Eduard de Ribot, exigeix "més valentia" al Govern i que desclassifiqui tots els sectors pendents de desenvolupar. "La capacitat de càrrega de la Costa Brava està exhaurida, no podem continuar urbanitzant", ha apuntat. Els equips de govern de Roses, Palafrugell, Cadaqués i Llançà veuen amb bons ulls la proposta perquè creuen que fomentarà el creixement "sostenible" a la Costa Brava. En aquest sentit, el regidor d'Urbanisme de Palafrugell, Jaume Palahí, diu que la Generalitat ha estat "valenta" i l'alcaldessa de Cadaqués, Pia Serinyana, creu que el pla beneficiarà el municipi, on el planejament actual  permetia un creixement "molt extensiu". Un "pas endavant" però "manifestament insuficient". SOS Costa Brava espera la publicació del pla director urbanístic de revisió de sòls no sostenibles del litoral de Girona per analitzar el detall de la proposta del Govern però l'advocat Eduard de Ribot ja avança que les 31 entitats ecologistes que integren SOS Costa Brava comencen a treballar per presentar-hi al·legacions.  Segons de Ribot, el pla es queda "a mig camí" perquè impedeix la construcció de 15.037 habitatges al litoral gironí però n'avala 15.806. "Nosaltres demanàvem desclassificacions massives i no ha estat així", ha afirmat en nom de SOS Costa Brava. Eduard de Ribot creu que el Govern perd una oportunitat per fer un "canvi de rumb real" en política urbanística i desclassificar tots els sectors pendents de construir. "Hem de ser conscients que hi ha més hectàrees en perill que les que salven", ha criticat.  "La Costa Brava no admet continuar edificant, no hi ha prou cales, ni prou boscos ni prou paisatge per continuar urbanitzant", sosté de Ribot que creu que "destruir el paisatge" és una "política absurda". "La moratòria va ser una aturada de màquines i el que aquest pla proposa és només una abaixada de velocitat", ha afegit.  Tot i que SOS Costa Brava celebra que es desclassifiquin algunes urbanitzacions com Cala Morisca de Tossa de Mar o Aiguafreda de Begur, lamenten que s'avali la construcció en altres paratges com Sa Guarda de Cadaqués, encara que Urbanisme aprovi una nova normativa més restrictiva que implicarà modificacions en el projecte. "Queden cavalls de batalla per continuar lluitant", ha dit.  De Ribot creu que el Govern ha actuat amb excés de zel per evitar que alguns promotors puguin reclamar indemnitzacions. L'advocat ha recordat que SOS Costa Brava entén que no hi ha drets adquirits de propietaris i, per això, insta a impedir la construcció de totes les urbanitzacions pendents.  A més, també ha criticat que el pla no entri a valorar la situació urbanística de poblacions tan importants com Palafrugell, Calonge, Palamós, Platja d'Aro o Castelló d'Empúries només perquè tenen un planejament més recent i adaptat al pla territorial parcial de les comarques gironines. "Tenen un potencial de creixement urbanístic molt important i s'haurien d'haver revisat", subratlla.  SOS Costa Brava es reunirà aquesta setmana en assemblea per valorar el pla i començar a treballar en les al·legacions.  Creixement "sostenible" Alguns dels municipis afectats pel pla veuen amb bons ulls la proposta i creuen que promourà el creixement "sostenible" a tot el territori. És el cas de l'alcaldessa de Roses, Montse Mindan. Diu que encara s'ho han d'estudiar a fons i que segurament hi presentaran al·legacions  però considera que el document és "fruit d'un estudi" en profunditat. El PDU desclassifica nou sectors del municipi amb un potencial de 5.621 habitatges. També contempla la modificació de tres sectors més passant dels 175 previstos als 123. En total, el planejament vigent preveia 6.624 habitatges nous i el PDU rebaixa aquesta xifra fins als 948. La voluntat d'Urbanisme és que el municipi aprofiti la redacció del POUM per repensar algunes de les urbanitzacions. Mindan admet que el municipi té molta superfície amb problemes d'inundabilitat però que hi han d'haver sectors que permetin el creixement. En aquest sentit, creu que el futur haurà de passar per la "rehabilitació" d'edificis del centre enlloc de la construcció en zones pendents. "Preservar el litoral" En el cas de Llançà, l'alcalde, Francesc Guisset, diu que les afectacions previstes al municipi no suposen un "canvi radical" i reivindica que la població sempre ha apostat per un creixement sostenible. El pla preveu la desclassificació de tres sectors. Entre ells, la urbanització prevista a Cap Ras (76 habitatges). També redueix i en reordena altres com el sector de Perpinyà, que rebaixa la superfície i el nombre d'habitatges de 38 a 23 i el de Roses, que passa de 41 a 29. Guisset afirma que veuen bé l'objectiu del PDU perquè és "molt important preservar el litoral", tot i que "entén" que alguns municipis vegin certa "ingerència" en unes competències que, fins ara, "eren seves". Sa Guarda de Cadaqués  L'alcaldessa de Cadaqués, Pia Serinyana, per la seva banda, creu que el document serà molt positiu per al municipi, que té un pla general "antic i molt extensiu". "La zona on es podia construir era molt gran i si es fes tot el que es podia, seria una autèntica bestiesa", afirma. En aquest sentit, recorda que el municipi té la capacitat que té i que, al ritme que anava, no podia assumir el volum d'urbanitzacions. "Les necessitats d'aigua arriba un punt que no es poden absorbir", remarca. El pla esborra del mapa 16 sectors i obliga a fer canvis en cinc més. Entre ells, el polèmic de Sa Guarda que s'haurà de reordenar i adaptar a la nova normativa impulsada pel Govern, tot i que d'entrada s'hi mantenen els 105 habitatges previstos. També el Turó d'es Calders (61), on es manté la superfície afectada i el nombre d'habitatges, però s'obliga a deixar lliures d'edificació les parts més elevades i exposades visualment. El cas d'Aigua Xelida Palafrugell és un dels cinc municipis que ja tenen el planejament municipal adaptat al Pla Territorial de les comarques gironines. Per això, Urbanisme no decideix que es farà en cada sector però sí que fixa que s'ha de complir la nova normativa que busca minimitzar l'impacte visual i ambiental i garantir una major integració paisatgística. Una situació que, a la pràctica, probablement suposarà que s'acabin reduint els habitatges previstos per poder complir amb les directrius fixades pel pla. Aigua Xelida, amb 33 xalets de luxe previstos, és un d'ells. El regidor d'Urbanisme, Jaume Palahí, creu que la Generalitat ha estat "molt valenta" impulsant aquest pla i creu que tot plegat ajudarà a la integració paisatgística. Creu que en alguns punts de la costa, el pla "arriba tard" perquè hi ha "queixalades que són per plorar" però valora molt positivament l'aposta que s'ha fet.

Summary: SOS Costa Brava presentarà al·legacions al pla de protecció del litoral i demana "més valentia" al Govern


L'Ajuntament de Barcelona s'ha personat com a acusació particular en el cas de l'incendi de l'Ateneu Popular de Sarrià la matinada del passat 29, que "tot apunta que ha estat provocat", segons la investigació. Un cop calcinat, l'interior de l'edifici, una antiga masia a la cantonada de la Via Augusta amb Hort de la Vila, va aparèixer amb pintades nazis i feixistes i contra el CDR. Aquest divendres, el regidor del districte de Sarrià-Sant Gervasi, Jaume Asens, ha anunciat que el consistori s'ha personat com a acusació particular per poder rescabalar els danys econòmics, en cas que la investigació dels Mossos d’Esquadra resolgui l’autoria dels fets, i perquè aquest "atac feixista" és, segons ha dit, “especialment greu” pel fet que podria haver afectat la integritat física de persones.  “Hi ha un abans i un després. S’ha traspassat la línia vermella”, ha afirmat Asens en relació als fets que, segons les pintades amb simbologia nazi que van aparèixer a l’espai, apunten que hagi pogut estar un atac feixista. Per Asens, es tracta d’un “punt d’inflexió”, fruit del context polític actual, que, segons ha apuntat, "no es pot obviar".  En aquest sentit, el regidor del districte ha exigit una rectificació pública de l’exregidor del districte de Sarrià-Sant Gervasi, Daniel Mòdol, després que dimecres passat banalitzés sobre els fets succeïts. Per Asens, les seves paraules són una gran “irresponsabilitat i frivolitat política”.  Asens ha reiterat que el futur de l’espai "és una prioritat” i que s’intentarà trobar una solució sobre el destí de l’equipament abans de finalitzar el mandat. No obstant, no ha volgut obviar la realitat de les afectacions que mostra l’informe encarregat als serveis tècnics que han dictaminat que l’edifici es troba en una situació de "ruïna tècnica i econòmica, amb risc de col·lapse imminent", que fa molt complicada la seva rehabilitació. Encara no existeix un cost estimat dels danys, la qual cosa ajudarà a poder prendre la decisió, segons ha apuntat l'Ajuntament. El consistori ha indicat que hi ha tres línies obertes de treball sobre el futur immediat de l’immoble: enderrocar, rehabilitar, o bé reconstruir i adaptar-lo a les necessitats de futurs usos de l’espai. En aquest sentit, Asens ha aclarit que “el govern es decanta més per construir un nou edifici”. No obstant, aquests tres escenaris de futur es treballaran amb el conjunt de les entitats veïnals implicades i amb el teixit del barri a partir de reunions que ja s’han convocat pels propers dies, segons ha detallat l'Ajuntament.  Fins al dia de l’incendi un dels dos immobles municipals que acollia l'Ateneu, el del número 29, estava ocupat per les entitats que gestionaven l'espai.

Summary: L'Ajuntament de Barcelona es persona com acusació particular en el cas de l’incendi de l'Ateneu Popular de Sarrià


Endesa ha acabat la renovació de la infraestructura de dos línies elèctriques de Darnius i Llers (Alt Empordà). Per fer-ho ha utilitzat un helicòpter, ja que bona part de les millores s’havien de fer en zones de difícil accés degut a l’orografia abrupte d'aquests terrenys. S’han canviat tres suports de fusta per uns de nous i més resistents. La companyia també ha instal·lat una torre metàl·lica on n’hi havia una de formigó. Les millores del servei preveuen més resistència a les condicions meteorològiques adverses i suposen una millora del servei que es dóna a 2.500 clients repartits per nou municipis de l’Alt Empordà. L’operació ha costat uns 18.000 euros, assumits per la companyia. Endesa ha renovat quatre suports del servei que ofereix a la comarca de l'Alt Empordà. Les dues línies afectades eren de mitjana tensió (25 kV) i es troben als termes municipals de Darnius i Llers. Per dur a terme la intervenció s’ha fet servir una aeronau, ja que en les zones del Serrat de Sentinella i l’espai boscós que queda entre Llers i les vies del tren són de difícil accés per als vehicles. L’helicòpter s’ha endut els suports antics, mentre que els equips humans a peu han transportat els nous.  En la primera línia s’han substituït tres suports de fusta per uns de nous i més resistents. En la segona, a Llers, s’hi ha instal·lat una torre metàl·lica on abans n’hi havia una de formigó. Aquestes millores estan equipades amb aïlladors polimètrics, formats a partir d’un compost de fibra de vidre i silicona. Les innovacions substitueixen els aïlladors antics, que eren només de vidre. D'aquesta manera, els nous aïlladors aporten major resistència a les condicions meteorològiques adverses com la calamarsa, les pedregades o les descàrregues de llamps.  Des de la companyia assenyalen que les actuacions realitzades milloraran el servei de 2.500 clients repartits entre nou poblacions de l’Alt Empordà, i indirectament, també suposaran una millora a tota la xarxa de mitjana tensió de la comarca.

Summary: Endesa millora amb un helicòpter el servei de dues línies elèctriques a Darnius i Llers


Els Mossos d'Esquadra han denunciat penalment un home, de 38 anys i veí de Lleida, com a presumpte autor d'un delicte contra la seguretat viària per conduir sota els efectes de begudes alcohòliques. Els fets van tenir lloc el passat 23 d'agost, quan la policia va rebre diverses trucades de ciutadans informant que hi havia un vehicle que circulava fent ziga-zagues i circulant de manera temerària per la carretera C-37 i, posteriorment, per l'Eix Transversal en direcció Lleida. Un dels denunciants va seguir el cotxe fins aturar-lo a la carretera C-25, a l'alçada de Castellfollit de Riubregós (Anoia), va retenir el conductor i li va retirar les claus fins a l'arribada de la primera patrulla. El conductor va donar un resultat positiu d'1,35 mg/l, cinc vegades més del límit màxim permès, que en aquest cas era de 0,25 mg/l.   El conductor, que ha estat denunciat penalment per un delicte contra la seguretat viària, haurà de comparèixer davant del jutjat d'instrucció en funcions de guàrdia d'Igualada quan sigui requerit.

Summary: Denuncien penalment un conductor a l'Anoia per quintuplicar la taxa d'alcoholèmia


L'expresident de la Generalitat Artur Mas, i fins fa pocs mesos dirigent del PDeCAT, ha advertit aquest diumenge que "el verí de la desunió pot liquidar el sobiranisme". Per això ha fet un prec a les bases del partit per tenir-ho "sempre present" de manera que la unitat no sigui només "una pantalla per quedar bé" sinó una "actitud que necessita el país". En intervenir a la clausura de l'assemblea, Mas ha defensat que cal "la força de la gent", líders polítics "disposats a jugar-se-la" i "unitat", tres elements per fer "realitat" els objectius de l'independentisme. I la unitat és "decisiva, i val per tots, per nosaltres i pel conjunt del país", ha afirmat -creu que la batalla no és "de raons" sinó per "falta de força".  Mas ha apel·lat, doncs, mantenir la unitat sobiranista perquè l'aplicació de l'article 155 "no ha evitat la majoria" independentista al Parlament després del 21-D. "Ni tota la força de l'aparell judicial i la repressió han aconseguit fer abaixar el cap al sobiranisme", ha insistit sense abordar explícitament el projecte Crida Nacional per la República durant el seu discurs. Ha demanat, també que s'abandonin acusacions polítiques de fer "passos enrere": "Podríem concentrar-nos més en com fer passos endavant", ha resolt.  Mas, que considera que tot plegat "té un sentit" malgrat els "sacrificis personals", ha insistit en la unitat després que Pablo Casado s'imposés a la direcció del PP. "Ara tenim dos Aznars;

Summary: Mas adverteix: "El verí de la desunió pot liquidar el sobiranisme"


La mesura, que afecta sobretot el districte de l'Eixample, pretén evitar els "conflictes" entre ciclistes i vianants ACN Barcelona.-Barcelona posa fi a partir d'aquest dimarts a la moratòria de bicicletes a la ciutat, que en permetia la circulació a les voreres de més de 4,75 metres. A partir d'ara podran utilitzar les que facin més de cinc metres. La nova normativa afecta principalment les voreres del pla Cerdà, que estan situades sobretot el districte de l'Eixample, però també en algunes zones de Sant Martí. Segons el director de Mobilitat de l'Ajuntament de Barcelona, Adrià Gomila, amb aquesta mesura es pretén evitar els "conflictes" entre els ciclistes i els vianants, a més de convertir Barcelona en una ciutat "més ciclista", on la circulació de les bicis per la calçada sigui la norma i per les voreres l'"excepció". "Cal posar les bicis al seu lloc", ha assegurat Gomila. La finalització de la moratòria comporta que les bicicletes ja no podran circular per les voreres de menys de 4,75 metres, amb algunes excepcions.  En el cas de l'horari nocturn –entre els 22h i les 7h-, les bicis sí que podran utilitzar les voreres d'entre 4,75 i 5 metres, sempre que hi hagi 3 metres d'espai lliure.  També podran continuar circulant per les voreres menors de 4,75 metres els ciclistes que tinguin menys de 12 anys i "l'adult que els acompanyi". De la mateixa manera, les bicis podran anar per les voreres quan el carril bici estigui situat sobre aquestes, sempre que es viatgi a un màxim de 10 quilòmetres per hora. Pel que fa a l'aplicació de la mesura, en els primers dies de l'entrada en vigor de la normativa els ciclistes que incompleixin la norma no seran sancionats, excepte en aquelles conductes més greus. Durant aquest temps d'adaptació, la Guàrdia Urbana només es limitarà a informar els usuaris de la nova norma. També ho faran una vintena d'informadors al carrer. Abans de l'últim dia de gener, però, ja se sancionaran els usuaris que incompleixin la norma.

Summary: Entra en vigor la prohibició de circular en bicicleta per la majoria de voreres de Barcelona


El portaveu del PP a la Diputació de Barcelona, Ramon Riera, ha exigit a la presidenta de l'ens, Mercè Conesa, que impulsi una comissió d'investigació "per esclarir la presumpta corrupció i el desviament de fons de l'organisme". A més, li ha demanat que cessi els responsables del Departament de Relacions Internacionals i tots aquells que estiguin processats. Riera ha enviat una carta a Conesa amb aquestes peticions, després de l'operació policial de la darrera setmana que va comportar diversos escorcolls i detencions per un suposat frau en subvencions. Riera ha afirmat que "no és la primera vegada" que el departament d'internacional està "sota sospita" ja que ha recordat que al gener ja va preguntar sobre les possibles relacions entre la Diputació i el "fugat expresident Puigdemont". Afegeix que han conegut cassos de "mobing, assetjament sexual i maltractaments" en aquest departament que, apunta, "ara s'afegeixen a la presumpta corrupció i desviació de fons".  Riera ha afirmat en un comunicat que han rebut informacions que indiquen que "existeixen informes que alertaven sobre aquestes pràctiques i mai es van fer públics" i per això ha reclamat a Conesa que "respongui sobre això i aclareixi l'existència dels informes i les advertències a l'organisme".  D'altra banda, ha apuntat també a la "vinculació" de l'actual comissionat de Relacions Institucionals, Josep Lluís Alay, "amb el pròfug Puigdemont" i els "vincles" entre les Fundació CATmón i CatDem. Per això, ha reclamat "conèixer fins a quin punt la intervenció de l'organisme era coneixedora de les presumptes irregularitats i desviament de fons per al finançament irregular de CiU". Per tot això, Riera veu "imprescindible" la creació d'una comissió d'investigació que "aporti llum sobre les presumptes pràctiques il·legals" i esclareixi "el nivell de corrupció en que es troba immersa la Diputació". Segons el portaveu popular, fins que es creï dita comissió s'hauria de procedir a cessar tots els càrrecs que han estat detingut o estan sent investigats per tal de "preservar l'honorabilitat de la institució".

Summary: El PP exigeix a Conesa una comissió d'investigació per esclarir la "presumpta corrupció" a la Diputació de Barcelona


L'expresident Carles Puigdemont tornarà a Bèlgica després que el Tribunal Suprem hagi decidit retirar l'euroordre contra ell, però fonts del seu entorn descarten a l'ACN que el viatge es faci de forma "immediata" i apunten que encara podria trigar alguns "dies". Puigdemont té la intenció d'instal·lar-se a Waterloo, prop de Brussel·les, on residia abans de la seva detenció a Alemanya, i seguir amb les activitats que estava promovent llavors des de Bèlgica. Amb la retirada de l'euroordre, ara s'aixecaran les mesures cautelars contra ell, que implicaven presentar-se regularment davant de la comissaria i la impossibilitat de sortir d'Alemanya. Puigdemont, com ja va passar el desembre, quan Llarena va retirar la primera euroordre, serà a partir d'ara lliure de viatjar a qualsevol país de la Unió Europea excepte a Espanya, on encara hi ha una ordre de detenció vigent contra ell.

Summary: Puigdemont tornarà a Bèlgica però no de forma immediata


El govern de Barcelona ha assegurat aquest dimarts que la vaga general del passat 8 de novembre es va desenvolupar amb "plena normalitat" a les escoles de la ciutat. El comissionat d'Educació, Miquel Àngel Essomba, ha respost així a la denúncia pública de Ciutadans, amb què el partit criticava que els nens d'una escola de la ciutat cridaven "llibertat" durant l'hora del pati el dia de l'aturada. En una pregunta formulada a la Comissió de Drets Socials, Cultura i Esports, la regidora de Ciutadans Marilén Barceló ha qualificat les imatges dels menors de "tristes i lamentables" i ha demanat al govern que es posicionés sobre aquesta situació. El comissionat d'Educació s'ha limitat a defensar la normalitat de la jornada i ha instat Cs a "abandonar la línia de la batalla d'imatges". "Això emmetzina la comunitat educativa", ha afegit Essomba.

Summary: El govern de Barcelona garanteix que la vaga general es va desenvolupar amb "plena normalitat" a les escoles


El 'youtuber' Ismael Prego, conegut amb el nom de Wismichu, ha presentat al Festival de cinema de Sitges la seva primera pel·lícula 'Bocadillo' en una sessió al Retiro que ha acabat amb esbroncada i amb part del públic demanant que els tornessin els diners o deixant la sala. El film consistia bàsicament en la repetició d'una escena de pocs minuts amb algunes variacions i això ha generat l'empipament del públic. Poc després de la sessió el mateix Wismichu ha fet una piulada en la qual deia: "Vosaltres sou la meva pel·lícula". De fet, a la sortida de la sala, una càmera gravava la reacció del públic i els preguntava l'opinió sobre el que acabaven de veure.    A la sinopsi inicial de 'Bocadillo', produïda per YouPlanet, s'indicava que Ismael va decidir ser vegetarià fa un parell d'anys i a partir d'això "moltes de les situacions quotidianes, com menjar fora de casa, es convertirien en una cosa extremadament complicada. Un dia qualsevol, buscant un bar en el qual esmorzar un entrepà apte per a ell, començarà una gran aventura plena de drama, comèdia i acció".  "El món d’avui dia es mesura pel nombre de seguidors i no pel talent de cadascú. Em recorda un capítol de la sèrie 'Black Mirror'", ha expressat Wismichu en la roda de premsa prèvia a la projecció del film. Wismichu té més de 12 milions de seguidors a les xarxes socials i va començar la seva  carrera a Youtube l'any 2012 amb 18 anys.

Summary: 'Bocadillo' del 'youtuber' Wismichu, esbroncada en la seva projecció al Festival de Sitges


Comú Podem no té gens clar que portar al Parlament una votació per oposar-se a la suspensió que el jutge Pablo Llarena acaba de decretar contra els polítics independentistes processats per l’1-O tingui cap efecte beneficiós. La portaveu dels comuns, Elisenda Alamany, així ho ha expressat en roda de premsa aquest dimarts a la tarda. “No sabem que es votarà ni quan però malauradament sabem que la ‘via Llarena’ pot estar per sobre del que es voti. Nosaltres hem estat sempre contraris a la judicialització, però sabem quina és la força que ha tingut la ‘via Llarena’ i una votació al Parlament podria no tenir conseqüències”, ha advertit, sense voler concretar si el seu grup votaria igualment a favor o no d’una iniciativa d’aquestes característiques. En aquest sentit, ha preferit mantenir la “prudència” i esperar “a conèixer la proposta concreta” que volen que es voti i, aleshores, posicionar-se. Tot i així, ha remarcat que els comuns sempre seran favorables a que, sigui quina sigui la iniciativa, “es debati amb llibertat al Parlament”.  Alamany ha volgut avisar que el debat sobre si la decisió de Llarena es pot o no esmenar des del Parlament “és complex”, i per això ha deixat caure als promotors de les possibles iniciatives que puguin ser votades que pensin que “potser el debat al Parlament no tindria efectivitat”. “És un debat jurídic. I pot no tenir conseqüències. Però si es dona aquest debat, serem coherents amb el que hem defensat en contra de judicialització i en favor dels drets dels polítics”, ha sentenciat. Però amb tot, Alamany creu que “la responsabilitat no ha de recaure sobre el Parlament sinó sobre el govern d’Espanya”. És per això que ha volgut centrar les seves reclamacions en l’executiu de Pedro Sánchez, tot demanant-li que faci que aquestes mesures que Llarena ha pogut dictar sobre polítics independentistes acabin fent que la nova Fiscalia General de l’Estat actuï de manera diferent a com ho va fer el PP de Mariano Rajoy. “Demanem a qui té l’oportunitat de fer el primer pas polític, que és el govern espanyol i la Fiscalia, retiri les mesures contra els polítics. Demanem que es retirin aquestes mesures i s’acabi amb judicialització de la política actual”, ha dit.  En aquest sentit, la portaveu del comuns ha recordat que per al seu grup, el en cas de l’1-O “no hi ha hagut violència i per tant no pot haver rebel·lió”. “L’acusació no té ni cap ni peus, són presos per les seves accions polítiques. I la judicialitació viscuda a Catalunya ha estat fruit del govern del PP, de la seva inèrcia, de la seva obsessió per negar la política. El que vivim és la inèrcia de la ‘via Llarena’, i demanem al nou govern de Sánchez que amb la nova fiscal s’aixequin els càrrecs i les mesures contra els polítics que hi ha a la presó”, ha sentenciat, tot afegint que aquesta és, per a ella, “l’única via per enfilar la normalitat democràtica”. “La ‘via Llarena’ ha de finalitzar per la inèrcia que porta del govern del PP”, ha conclòs.

Summary: Els comuns avisen que una votació contra la suspensió “podria no tenir conseqüències” i que Llarena “estigués per sobre”


El ple de la Sala Tercera del Tribunal Suprem ha defensat el fre al canvi de criteri de l'octubre sobre l'impost d'hipoteques, que determinava que era el banc qui havia de pagar la taxa, en considerar-lo "radical". En tres sentències fetes públiques aquest dimarts, el ple de l'alt tribunal ha argumentat que el "dràstic viratge jurisprudencial" no tenia prou fonament en relació a la doctrina anterior que té "dècades" i descriu com "inveterada i sense fissures". Els tres escrits del Suprem, que resolen els recursos que tenien sobre la taula, afirmen que el canvi de criteri no tenia una "justificació" suficient i avalar-lo podia portar a "l'arbitrarisme judicial", ja que responia "només a una diferent interpretació" de les mateixes normes aplicades fins aleshores.   En els escrits de més de 180 pàgines, tres ponents diferents han argumentat la decisió presa a principis de novembre per 15 vots a favor i 13 en contra que siguin els clients qui paguin l'impost de les hipoteques. La justificació de la decisió només ocupa una quarta part de les sentències, la major part de les quals es dedica als vots particulars. Pocs dies després el Consell de Ministres va aprovar un reial decret llei per fer pagar als bancs i no als clients l'impost de les hipoteques.

Summary: El Suprem creu que la sentència que feia pagar l'impost de les hipoteques al banc era "radical" i poc justificada


El Banc Central Europeu començarà a comprar deute a empreses el dimecres vinent 8 de juny i, a partir del 22 de juny, hi haurà la primera de la nova sèrie d'operacions de finançament a llarg termini amb un objectiu específic. Així ho ha anunciat el regulador bancari en un comunicat aquest dijous en què també ha comunicat que manté  els tipus d’interès al 0%, el seu nivell més baix des de la creació de l’euro. Els tipus se situen en el 0% des del mes de març, quan el president de l’entitat, Mario Draghi, va anunciar fortes mesures per contrarestar la baixa inflació i el lent creixement econòmic. El BCE, reunit a Viena, també ha mantingut invariables el tipus marginal de crèdit al 0,25%, i el tipus que s’aplica a la facilitat de dipòsit, que seguirà en negatiu al -0,4%.  A la roda de premsa de Mario Draghi, prevista per les 14.30h, l’italià exposarà les previsions macroeconòmiques de l’entitat.

Summary: El Banc Central Europeu començarà la compra de deute a empreses dimecres vinent


El conseller de Treball, Afers Socials i Famílies, Chakir El Homrani, ha defensat aquest dimecres que el dispositiu d'atenció immediata per a menors no acompanyats que s'ubicarà a Collserola evitarà que "se'ls estigmatitzi des del principi". En una intervenció al Fòrum Europa, El Homrani ha reivindicat la necessitat que els primers processos que han de fer els Mossos d'Esquadra no es facin a comissaries o jutjats per no estigmatitzar el col·lectiu. "És una obligació jurídica, però és, sobretot, una obligació moral i ètica", ha dit el conseller sobre el fet de donar una bona acollida als menors no acompanyats. A més, El Homrani ha reclamat que se'ls doni permisos de treball i no de residència per evitar "bosses de vulnerabilitat" i la proliferació de l'economia submergida. El Homrani ha apuntat que es tracta d'un espai on els menors no passaran més de 24 hores, que el dispositiu es posarà en marxa el 25 de juliol i que és provisional, ja que el Govern treballa amb la idea d'obrir a finals d'any el definitiu en mòduls prefabricats en un solar de Barcelona.   "Hem de ser conscients que els ajuntaments i la Generalitat no tenim totes les variables controlades", ha avisat El Homrani, que ha dit que l'acollida de menors no acompanyats és un repte "complex" perquè són menors amb "doble vulnerabilitat". "Fan el procés migratori sols, són adolescents i porten una motxilla personal molt complexa", ha apuntat el conseller.  Amb l'objectiu de millorar la rebuda dels joves immigrants, El Homrani ha explicat que proposarà al grup d'ERC al Congrés algunes reformes en la llei d'estrangeria. Segons ha proposat, als joves majors de 18 anys que arriben se'ls hauria de donar un permís de treball i no de residència. Per tenir un permís de treball necessiten un contracte a jornada completa per un període d'un any, cosa que El Homrani ha dit que és difícil que aconsegueixin.  Segons el conseller, aquestes dificultats per als joves creen "bosses de vulnerabilitat" a les quals han de donar resposta els ajuntaments. A més, ha assenyalat que la manca de possibilitats laborals fa proliferar l'economia submergida. "Ens estem fent trampes al solitari", ha indicat.  Pel que fa a l'àmbit del treball, el conseller ha reivindicat la necessitat de tenir ocupació de qualitat. "La manca d'oportunitats i de treball de qualitat erosionen el contracte social bàsic", ha indicat El Homrani, que ha assenyalat que la taxa actual d'atur segueix sent massa elevada i ha apuntat a la parcialitat involuntària i a la temporalitat com un dels aspectes contra els que combatre.  "Gran part de la sortida de la crisi l'han pagat les classes treballadores", ha afirmat el conseller de Treball, que ha dit que els "reptes" del seu departament són "evitar la consolidació de la precarietat", fer un sistema educatiu més flexible per reduir l'abandonament escolar i l'envelliment de la població. En aquesta última qüestió, ha apuntat a la immigració com una oportunitat.

Summary: El Homrani defensa que el dispositiu d'atenció immediata per a MENA a Collserola evita "l'estigmatització des del principi"


Pau Riba ha celebrat aquest divendres al vespre amb un concert al Teatre Joventut de l'Hospitalet de Llobregat els 50 anys de l'emblemàtic i ja clàssic 'Dioptria', per molts el millor disc de la història del rock i la cançó en català. Acompanyat de De Mortimers, el músic ha reinterpretat l'espectacle amb el qual, l'any 1970, va presentar l'àlbum al Price de Barcelona.  Durant el concert, que ha estat farcit de sorpreses i moments emotius, Riba ha interpretat els grans clàssics com 'Rosa d'abril (l'amor s'hi posa)', 'Noia de porcellana', 'Taxista'  o 'Kithou', acompanyat d'amics. Riba amb De Mortimers i Noè Escolà inicien amb aquest directe la gira de Dioptria50 que els portarà per tot Catalunya i diverses ciutats de l'Estat.  Després d'una particular presentació a càrrec de Memi March i Màrius Serra i de la interpretació de 'Al cantaire Pau Riba', per part de Jaume Sisa, el concert, que ha estat carregat de sorpreses, ha començat amb Pau Riba interpretant la cançó 'Sabates' mentre recorria el pati de butaques acompanyat de Pepino Pascual, Carles Belda i Joan Garriga. A partir d'aquí, i un cop el 'cyborg' Neil Harbisson ha fet un mapa sonor de Pau Riba, el cantautor, acompanyat de De Mortimers, ha interpretat la resta de temes de 'Dioptria' junt amb Ana Rossi, Noè, Anna Tobias, Arcadi Bertran, Joana Bravo, o el seu fill Caïm, entre molts d'altres. D'entre les sorpreses, per exemple, ha destacat una versió 'techno' de Noia de Porcellana, potser la cançó més icònica del disc, a càrrec dels Herois de la katalunya Interior. També ha sorprès al públic que omplia de goma a gom el Teatre Joventut la interpretació de la Simfonia Barca per part de Mil Pesetas, una de les bandes que col·laboren amb Pau Riba, junt amb Panotxa i el poeta Enric Casasses. Dioptria50 es presentarà també a Madrid el 8 de maig en un concert especial a la sala Funhouse. I ja s'està preparant la gira que durà l’aclamat repertori pel país i de la que encara no en podem avançar dates. Al mateix temps, aquest abril està previst que es publiqui una reedició en vinil del doble àlbum 'Dioptria' amb dos vinils junts a la seva carpeta doble. Munster Records ha estat l'encarregada de la reedició, tot descartant les re-masteritzacions que corrien en digital, i tornant de nou a les fonts originals. 'Ataràxia' Per altra banda, Riba està enllestint nou disc, 'Ataràxia', amb l'Orchestra Fireluche, amb material inèdit i es preveu que la seva publicació sigui aquesta primavera i que hi hagi una gira posterior. La idea inicial és que convisquin les dues gires a la vegada, la del nou disc i la dels 50 anys de 'Dioptria'.

Summary: Pau Riba celebra els 50 anys del clàssic 'Dioptria' en un concert emotiu i carregat de sorpreses al Barnasants


L'alcalde de Deltebre (Baix Ebre), Lluís Soler (JxCat), és des d'aquest divendres el nou president de l'Associació Catalana de Municipis (ACM). En el seu primer discurs, Soler ha reivindicat el compromís del món local "amb l'anhel col·lectiu del poble català i amb les aspiracions d'un país que vol ser lliure". "El municipalisme serà sempre un aliat del país, sempre que calgui tornarem a sortir al carrer, pacíficament, democràticament i cívicament però carregats de raó i de voluntat democràtica", ha afirmat el ja president de l'ACM que ha assegurat que "cap presó ni sentència injusta" podrà aturar "la voluntat del poble". La consellera de la Presidència, Meritxell Budó, ha agraït el "suport explícit" dels alcaldes al procés havent hagut d'afrontar, també, "amenaces i repressió".

Summary: Lluís Soler assumeix la presidència de l'ACM i assegura que el municipalisme sortirà de nou "al carrer" amb la sentència


El president del govern espanyol, Pedro Sánchez, proposa iniciar la taula de diàleg entre governs al febrer. És un dels plantejaments del document "obert" de quatre pàgines amb el nom 'Agenda per al retrobament' que Sánchez ha portat a la reunió d'aquest dijous a Barcelona amb el president de la Generalitat, Quim Torra. El primer dels 44 punts del text planteja celebrar la reunió constitutiva de la taula de diàleg entre governs, pactada entre el PSOE i ERC, al febrer per començar el diàleg polític. El document parla de l'objectiu de buscar "solucions en el marc de la llei i el respecte a la seguretat jurídica" per evitar la judicialització de la política i cercar acords que reflecteixin els interessos d'una "àmplia majoria" de catalans. El document afirma que "existeix una total disponibilitat per al diàleg" i proposa sis eixos de negociació: diàleg polític i regeneració institucional, finançament autonòmic, millora de la cooperació, política social i suport als serveis públics, impuls a les infraestructures i suport davant les catàstrofes naturals. Al primer eix, el govern espanyol menciona el compromís d'activar la taula de diàleg entre governs però també parla de regeneració institucional amb la renovació dels òrgans constitucionals i organismes independents i de mesures contra la corrupció així com un "ferm compromís amb la memòria democràtica" amb l'exhumació dels represaliats que descansen en fosses comunes o l'anul·lació de la condemna a l'expresident de la Generalitat Lluís Companys. Reforma del finançament autonòmic El document també planteja reformar el sistema de finançament autonòmic que asseguri "la justa distribució dels recursos públics" i la capacitat de les autonomies "per proveir els serveis i prestacions socials que són de la seva competència". També promet complir amb les disposicions de l'Estatut sobre inversió. A banda, el text afirma que l'executiu espanyol està disposat a atendre demandes de la Generalitat sobre resolucions pendents de recurs o de sentència en l'àmbit judicial per reduir la conflictivitat institucional i d'impulsar la comissió bilateral Generalitat-Estat i creu que poden haver-hi "avenços a curt termini en matèria de beques, compensacions per noves places judicials i reclamacions administratives". També es mostra obert a negociar aspectes com la gestió autonòmica del 0,7% d'IRPF per a fins socials o la descentralització d'ajudes i subvencions. "Amb matisos", també s'obre a coordinar l'acció exterior mentre les delegacions de la Generalitat s'ajustin a la llei. El document també menciona la millora en infraestructures -cita inversions ja compromeses- i les ajudes per les destrosses del temporal.

Summary: Sánchez proposa posar en marxa la taula de diàleg entre governs al febrer


Els conductors dels dos turismes van resultar ferits de poca gravetat ACN Vilafranca del Penedès.-Una dona va morir diumenge en un xoc frontal entre dos cotxes a l'N-340 a Vilafranca del Penedès, al quilòmetre 1.213, segons ha informat el Servei Català de Trànsit. Els Mossos d'Esquadra van rebre l'avís a les 21.54 hores. La víctima, U.G.V., de 69 anys i veïna de Llorenç del Penedès, era la passatgera d'un dels turismes. Els dos conductors van resultar ferits de poca gravetat i van ser traslladats a l'Hospital Comarcal de l'Alt Penedès. Amb aquesta ja són 78 les persones que han mort en accident de trànsit aquest any a la xarxa viària interurbana de Catalunya. Es van activar quatre patrulles dels Mossos, quatre dotacions dels Bombers que van fer tasques d'excarceració i tres ambulàncies del Sistema d'Emergències Mèdiques (SEM). La carretera va estar tallada durant quatre hores.

Summary: Mor una dona en un xoc frontal entre dos cotxes a l'N-340 a Vilafranca del Penedès


L'aprovació del Pla estratègic de subvencions per a l'anualitat 2018 a la Diputació de Lleida ha generat un encès debat entre el grup del PDeCAT, al govern de la institució, i ERC. Després que els republicans enviessin ahir dimecres una nota de premsa denunciant que totes les subvencions de la Diputació a entitats associatives s'adjudiquen de manera discrecional, el president de l'ens, Joan Reñé, ha acusat al portaveu d'ERC, Jaume Gilabert de difondre per les xarxes socials i els mitjans de comunicació ''falsedats impròpies d'una relació política''. En aquest sentit, Reñé ha defensat ''l'honestedat'' de l'equip de govern i ha assegurat que no actuen ''de manera sectària ni amagada'' a l'hora d'atorgar subvencions ja que la pràctica és ''absolutament transparent''. Gilabert ha lamentat el to emprat pel president i li ha assegurat que la seva intervenció era ''en positiu'' i amb l'objectiu de trobar un mecanisme perquè tots els grups puguin participar de la política de subvencions.

Summary: Durs retrets del PDeCAT a ERC a la Diputació de Lleida per les crítiques a la política de concessió de subvencions


Un text sobre César Bona, el candidat espanyol a millor professor del món, i un text adaptat de la novel·la 'Pedra de tartera', de Maria Barbal, han estat els protagonistes dels exàmens de castellà i català que els més de 69.400 alumnes catalans de 4t d'ESO han realitzat aquest dimarts en el marc de les proves de competències bàsiques. Amb tot, a diferència de l'any passat, els alumnes han començat a les nou del matí amb la prova de matemàtiques, seguida per la de castellà i, finalment, la de català.  La prova de competència matemàtica ha inclòs exercicis de numeració i càlcul, de relacions i canvi, d'espai, forma i mesura i també d'estadística i atzar. Pel que fa a les proves de competència en llengua catalana i castellana, l'objectiu és valorar si l'alumnat compren el que llegeix, si s'expressa amb claredat o la coherència en la redacció. Dimecres, serà el torn de la prova de ciències i anglès. El primer examen que han realitzat els alumnes de quart d'ESO en el marc de les proves de competència ha estat el de matemàtiques. Els alumnes han tingut una hora per respondre 31 preguntes relacionades amb la numeració i el càlcul i, entre d'altres, han hagut de calcular la superfície i el volum de l'habitacle d'un hàmster o l'àrea d'un requadre. També han hagut d'interpretar diferents gràfics i calcular percentatges, així com respondre qüestions relacionades amb l'estadística i l'atzar.  Els alumnes de 4t d'ESO de l'Institut Cal Gravat de Manresa no han trobat especialment difícil la prova de matemàtiques. És el cas de l'Oriol Garrigós, que en declaracions a l'ACN ha assegurat que l'examen era "força fàcil, tot i que hi havia alguna pregunta complicada i una mica enrevessada perquè et pensessis que era una cosa quan en realitat era una altra". També s'ha mostrat satisfeta amb el resultat de la prova l'Alba López, que no ha trobat cap dificultat especial en l'examen. En canvi, l'Aylen Tripiana i el Roger Martín han trobat més difícil l'examen de matemàtiques que el de castellà.  Redaccions sobre els animals de companyia i els bons professors a les proves de català i castellà  A les deu del matí ha arribat la prova de castellà. Els alumnes s'han trobat, en primer lloc, l'escrit 'El extraordinario invento del cinematógrafo', un text adaptat d''El anarquista que se llamaba como yo', de Pablo Martín Sánchez. El segon text de la prova han estat dos fragments sobre César Bona, el candidat espanyol a millor professor del món. El primer fragment, signat per María De Sancha Rojo i publicat al 'huffingtonpost', parla sobre el currículum de Bona, la seva proposta didàctica i la seva nominació als 'Global Teacher Prize', considerats els premis 'Nobel' dels mestres. El segon fragment, titulat 'No pudo ser', signat per S. Arcega i publicat al diari L'Heraldo, explica que Bona es va quedar a les portes d'aconseguir el premi i relata que actualment no imparteix classes i col·labora en una ONG. L'examen també ha inclòs una redacció de 125 paraules com a mínim sobre el tema 'Com és per a tu un bon professor?'.  L'Aylan Tripiana ha explicat que la prova de castellà no era difícil, tot i que assegura que allò que més li ha costat ha estat la redacció "per les faltes d'ortografia i el nombre de paraules". L'Alba López ha coincidit amb l'Aylan que allò que més li ha costat de la prova de castellà ha estat la redacció, però assegura que la comprensió lectora li ha anat molt bé, igual que al Roger Martín, que ha trobat les preguntes "molt fàcils".  En la prova de català, que ha estat l'última del dia i ha començat a dos quarts de dotze del migdia, els alumnes han hagut de respondre 26 preguntes relacionades amb dos textos. El primer era un text adaptat de la novel·la 'Pedra de tartera', de Maria Barbal, i el segon un article de la periodista Aure Farran, publicat al diari Ara el gener de 2013, i titulat 'Un més de la família'. A més, els alumnes han hagut d'escriure una redacció sobre 'Com creus que s'ha de tractar un animal de companyia'. Precisament, l'article d'Aure Farran tractava sobre els tòpics i les veritats relacionades amb els animals de companyia.  Els alumnes que sortien de la prova de català es mostraven força satisfets amb el resultat, tot i considerar-lo llarg. La Queralt Sebarroja i el Jan Rossinyol, alumnes de 4t d'ESO de l'Institut Cal Gravat, han trobat que el més difícil de la prova ha estat la redacció perquè, segons Rossinyol, "havies de tenir molt clares totes les normes ortogràfiques i de puntuació". Pel que fa al text de Barbal, la Queralt ha assegurat que no el coneixia però que li ha agradat molt llegir-lo. Tots dos consideren que la prova de català i la de castellà han presentat un nivell de dificultat similar.  Una hora extra de preparació setmanal Els alumnes de l'Institut Cal Gravat de Manrsea que han realitzat la prova de competències aquest dimarts asseguren que el centre els ha preparat durant diversos mesos per aquest examen. De fet, la coordinadora de 4t d'ESO i també professora d'anglès, Carme Ribas, ha explicat que els alumnes han pogut practicar amb exàmens d'anys anteriors que els han servit d'exemple i també "han disposat d'una hora extra per dedicar-se a les competències".  Ribas creu que són molt positives aquestes proves perquè suposen un repte pels alumnes i, a més, "es veuen confrontats amb alumnes de tot Catalunya". La coordinadora de 4t d'ESO també considera que els exàmens són positius pels mestres i els centres educatius perquè "són un indicador de com fem les coses".

Summary: Un text de Maria Barbal i un sobre el candidat espanyol al 'Nobel' dels mestres a les proves de competències de 4t d'ESO


L'entitat sense ànim de lucre de Vic Aurora ha engegat un nou projecte perquè les persones d'edat avançada o amb mobilitat reduïda puguin tornar a anar en bicicleta. Es tracta d'un tricicle adaptat "que els permet tornar a sentir l'aire als cabells", explica el director d'Aurora, Ramon Furriols. El projecte compta amb fons de l'European Solidarity Corps. S'inspira en serveis similars que s'ofereixen a ciutats com Barcelona i Copenhaguen i és inèdit a la Catalunya Central. Tot i que inicialment s'ofereix només a Vic i Manlleu, no descarten desplaçar-se a altres zones properes. Aurora Gestió de Projectes Socials ha presentat aquest dimarts el servei a la plaça Major de Vic i algunes persones han pogut fer breus passejades.  La iniciativa l'han batejat com 'No Limits Bikes' i la gent d'edat d'avançada –especialment aquelles que viuen en residències- són els principals destinataris. No obstant això, Furriols ha volgut subratllar que el servei també està adreçat a persones que tinguin "necessitats especials de mobilitat". El tricicle incorpora una cistella a la part davantera per a transportar persones, un reposapeus i coixins que fan còmode i més suau la passejada. A més, la conducció és fàcil –és necessari fer una breu formació on es donen consells de seguretat- i la intenció, ha dit, és que siguin voluntaris els que el condueixin. Per aquesta raó, des de l'entitat han obert també una borsa perquè totes les persones que vulguin col·laborar en la iniciativa s'hi puguin inscriure. A hores d'ara compten amb un únic tricicle, malgrat que, si tingués èxit, ha avançat el director d'Aurora, l'acord amb el servei homòleg a Barcelona, la Cooperativa Biciclot, permetria disposar-ne de més.

Summary: Una entitat de Vic impulsa un servei de bicicletes per a la gent gran


El cap de llista d'ERC a les eleccions generals, Gabriel Rufián, ha estat irònic aquest dimarts per evidenciar un escenari que considera "impossible": la reforma constitucional. "Només hi ha tres opcions perquè es reformi la Constitució. Que Podem guanyi per majoria absoluta, una opció complicada, que ho faci IU, molt complicada, o que David Cameron es presenti a les eleccions, encara més complicada", ha opinat. Des del barri de Sant Andreu, davant les obres de la Sagrera, Rufián ha situat PP, PSOE i C's en el mateix "centre-dreta" tal com es va "evidenciar" en el debat de la Sexta. Al candidat de Podem, Pablo Iglesias, l'ha definit com un polític "amb bones intencions que, desgraciadament, no tindrà la força suficient". En tot cas, confia en veure Podem, En Comú Podem i Catalunya Sí Que Es Pot al costat del procés sobiranista després del 20-D, perquè són "imprescindibles".

Summary: Rufián sobre la Constitució: "Només es canviarà amb majoria absoluta de IU i Podem o si Cameron es presenta a les eleccions"


El promotor de l'acció disciplinària del Consell General del Poder Judicial (CGPJ) ha obert un expedient informatiu al titular del jutjat de violència contra la dona número 7 de Madrid, Francisco Javier Martínez Derqui, arran d'una queixa presentada per una víctima de violència de gènere. La víctima, la model María Sanjuán, ha aportat la gravació on es veu el jutge amb la fiscal i una lletrada en una conversa privada posterior a la vista, ja que la càmera no va deixar de gravar, i forma part del CD entregat a les parts. En el vídeo, difós per la 'Cadena Ser' es veu el jutge referint-se a la víctima com "bitxa" i "filla de puta". Sanjuán ha aportat el vídeo perquè considera que suposa una "falta d'imparcialitat i animadversió" del jutjat.  El CGPJ sol·licitarà al jutge que remeti un escrit d'al·legacions i haurà de decidir si el sanciona.

Summary: El CGPJ obre una investigació a un jutge per insultar una víctima de violència de gènere


La plataforma Sabadell Lliure de Corrupció, que exerceix l'acusació popular en el 'cas Mercuri', no creu que l'arxivament de la causa contra l'exdiputada del PSC Montserrat Capdevila senti precedent per a la resta de la investigació. Aquest dimarts, el Tribunal Superior de Justícia de Catalunya (TSJC) ha anunciat l'arxivament de la causa en considerar que  les trucades telefòniques intervingudes a l'exalcalde de Sabadell Manuel Bustos en el marc del 'cas Mercuri', amb les quals es va descobrir el frau, no estaven autoritzades judicialment per a investigar Capdevila. L'advocat de la plataforma, Raul García, ha recordat que aquestes mateixes converses sí que es van acceptar en la peça de Montcada i Reixac i ha considerat que es tracta d'un "tema formal" que afecta aquesta peça en concret però que no té perquè interferir en la resta de la investigació si es va produir el control judicial pertinent. El jutge del TSJC ha argumentat que el jutjat no va tenir coneixement de les converses i de la suposada investigació per ús fraudulent de la targeta del Parlament per part de Capdevila per pagar diversos viatges que serien de caràcter privat a Madrid i que hauria compartit amb Bustos fins un any després que la unitat d'investigació dels Mossos tinguessin el primer coneixement. Tot i això, l'advocat de la plataforma ha posat en relleu que el principal problema és que no hi va haver el control judicial adient i ha recordat que en la peça de Montcada i Reixac, on les converses es van fer servir com a prova, els Mossos informaven al jutge de les escoltes. García ha destacat que el jutge que aquest dimarts ha signat l'arxivament de la causa de Capdevila també va ser ponent en el cas de Montcada amb la qual cosa ha considerat que una decisió no té perquè interferir en la resta de la investigació. Ha afegit que l'arxivament no s'ha fet perquè es consideri que no hi va haver malversació de diner públic sinó per una "qüestió processal".  Tres anys de 'cas Mercuri' L'arxivament d'aquesta peça arriba pocs dies abans de l'inici de l'esclat del 'cas Mercuri', que es va produir el 27 de novembre del 2012, quan els Mossos d'Esquadra van procedir a escorcollar l'Ajuntament de Sabadell per un suposat delicte de corrupció. Des de llavors s'han obert 33 peces d'investigació, de les quals algunes s'han arxivat i una ja s'ha jutjat i va suposar les primeres condemnes. En concret, el jutge va condemnar a un any i quatre mesos de presó i a quatre anys i mig d'inhabilitació per tràfic d'influències l'exsecretari d'Organització del PSC Daniel Fernàndez; l'exalcalde Bustos i els eu germà i exregidor Francisco Bustos; així com a set anys d'inhabilitació a l'exalcaldessa de Montcada Maria Elena Pérez.  En aquest context, la plataforma ha organitzat aquest dimarts al vespre un acte obert a la ciutadania per explicar l'estat de la investigació. En declaracions a l'ACN, l'advocat de l'acusació popular ha resumit que el sumari "ha anat avançant" i que ja hi ha peces on la instrucció està gairebé esgotada i podrien anar a judici. Aquest seria el cas de les peces 30, sobre la retirada de multes, i 3, sobre la finca de Can Xupa, on hi haurien hagut abocaments irregulars. D'altres, com la de la Federació de Municipis de Catalunya (FMC) que ha estat arxivada. García ha recordat que la instrucció va començar el 2010 i el tema va esclatar el 2012, per la qual cosa valora que en aquests tres anys la investigació ha avançat i ja "és difícil que surtin peces noves", tot i que no descarta que les investigacions puguin portar a alguna nova imputació en el marc de les investigacions que encara mantenen els Mossos.  L'advocat ha valorat positivament el paper que ha tingut la Plataforma Sabadell Lliure de Corrupció com a acusació popular, paper que ha considerat "definitiu" en algunes peces com per exemple la de Montcada on el jutge va donar la raó a la plataforma en el delicte de prevaricació que demanava per a l'exalcaldessa. García ha recordat també els problemes que han tingut per poder exercir aquesta acusació popular i que els va portar a haver de fer campanyes per recollir diners i poder pagar les fiances que se'ls va imposar.

Summary: Sabadell Lliure de Corrupció descarta que l'arxivament del cas de Capdevila senti precedent en la resta del 'Mercuri'


El president hi ha acudit després de l'homenatge a l'expresident Lluís Companys, afusellat avui fa 75 anys ACN Barcelona.-El president en funcions de la Generalitat, Artur Mas, ha entrat aquest dijous al matí a la seu del Tribunal Superior de Justícia de Catalunya amb el suport dels 400 alcaldes catalans, el Govern en ple i multitud de ciutadans que l'esperaven al Passeig Lluís Companys. El president ha arribat acompanyat de la presidenta del Parlament, Núria de De Gispert, procedent del Castell de Montjuïc, on ha fet una ofrena floral per homenatjar l'expresident català Lluís Companys, afusellat avui fa just 75 anys.  Alguns dels ciutadans anònims que esperaven Mas a les portes del TSJC portaven estelades i pancartes i han cridat consignes a favor de la independència. En el recorregut pel Passeig Lluís Companys, els alcaldes han acompanyat el president amb les vares alçades, mentre que els ciutadans han cridat consignes a favor de la independència i han exhibit lemes com 'Les urnes no s'imputen, el 9-N Som tots" i "Units pel 9-N. Votar=Democràcia". Un cop el president ha entrat al TSJC, al voltant de tres quarts de deu del matí, els assistents han entonat 'Els Segadors". Altres dirigents que han acompanyat Mas fins a les portes del Tribunal Superior de Justícia de Catalunya han estat el president d'ERC, Oriol Junqueras; el cap de llista de Junts pel Sí, Raül Romeva; el coordinador general de CDC, Josep Rull; l'exportaveu de CDC al Parlament, Jordi Turull; el cap de llista de la CUP en els darreres eleccions, Antonio Baños; l'excordinadora de l'ANC, Carme Forcadell; l'actual, Jordi Sànchez; l'exalcalde de Barcelona Xavier Trias i l'expresident del Parlament Joan Rigol, que s'ha acabat abraçant a una emocionada presidenta del Parlament, Núria de Gispert.

Summary: Mas arriba al TSJC per declarar com a imputat pel 9-N envoltat de 400 alcaldes, el Govern i una multitud de ciutadans


Els habitatges veïns han resultat afectats per l'alta temperatura i el fum ACN Torà.-Un incendi ha calcinat aquest dilluns a la matinada la planta baixa d'una casa de tres plantes de Torà (Segarra) sense causar ferits, segons han informat els Bombers de la Generalitat. Els fets s'han produït al voltant de dos quarts de tres a la matinada en un habitatge situat a la Plaça de la Vall, número 35. El fum ha afectat totalment la segona i la tercera planta, mentre que les golfes ho han estat lleument. La casa del costat, situada al número 34, ha resultat afectada per la temperatura i la número 36 pel fum. Unes dues hores més tard, el foc s'ha donat per extingit. Tot i que no ha causat ferits, s'ha demanat al la família que resideix a l'habitatge que fos desallotjada i passés la nit fora de casa. Fins al lloc, s'hi han desplaçat vuit dotacions dels Bombers de la Generalitat.

Summary: Crema totalment la planta baixa d'una casa de Torà sense causar ferits


L'expresident de La Seda, Rafael Español, ha estat condemnat a dos anys i 4 mesos de presó per apropiació indeguda després d'arribar a un pacte amb la Fiscalia, segons ha avançat 'El Periódico' i ha confirmat l'ACN. L'Audiència de Barcelona el va començar a jutjar dimarts de la setmana passada juntament amb quatre exdirectius més, dos dels quals han acceptat una condemna d'1 any i 11 mesos. Un quart investigat ha estat exculpat i un cinquè no se'l va arribar a jutjar per motius de salut. La Fiscalia demanava per a Español una pena de 13 anys i 9 mesos per estafa, falsedat documental, apropiació indeguda i administració deslleial, però l'acord rebaixa la condemna per 2 anys i 4 mesos després d'admetre la simulació de dos contractes de préstec a una societat per al desviament de més de 18 MEUR. Els fets es remunten a l'any 2008 i, en l'escrit de qualificació provisional, el fiscal atribuïa als acusats diversos contractes falsos simulant la intenció de diversificar el negoci a través de préstecs entre les societats que gestionaven els diferents acusats. L'acord amb la Fiscalia va ser possible després que els acusats tornessin part dels diners defraudats.  Els magistrats de l'Audiència de Barcelona hauran de decidir ara si Español ingressa a presó, ja que la condemna és superior als 2 anys.

Summary: L'expresident de La Seda, condemnat a 2 anys i 4 mesos de presó per desviar 18 MEUR


La retribució anual del pròxim director del Teatre Lliure serà de 96.000 euros bruts i en el cas que la direcció s'adjudiqui a un professional de l'escena i se'l contracti per un dels espectacles pot tenir una retribució de fins a un màxim anual de 25.000 euros bruts addicionals per temporada. Així el sostre es fixaria en 121.000 euros.Aquest és un dels punts inclosos en les bases del Concurs per a la contractació de la Direcció del Lliure, que van ser aprovades al Ple del Patronat de la Fundació Teatre Lliure – Teatre Públic de Barcelona del 26 d'octubre. Com ja es va explicar, la contractació del nou director serà per un període de quatre anys amb la possibilitat d'una pròrroga de fins a quatre més.

Summary: El nou director del Teatre Lliure podrà cobrar com a màxim 121.000 euros anuals


El Govern ha aprovat aquest dimarts subscriure un acord de col·laboració entre el Departament d'Educació i el ministeri homòleg per promoure "la programació i transformació digital educativa" i reduir la bretxa digital. El projecte, 'Educa en Digital', té com a objectiu emprendre iniciatives que donin suport a la transformació digital, com ara la dotació de dispositius, l'adequació de les competències del personal docent o l'aplicació de la intel·ligència artificial a l'educació personalitzada. Així, el Govern s'adhereix al conveni marc 'Educa en Digital' i per desplegar-lo a Catalunya disposarà de 21 milions d'euros aportats pel Ministeri d'Educació provinents de fons europeus i per la Generalitat.    Entre les actuacions que preveu el conveni i que sorgeixen arran de l'experiència de la covid en el món educatiu hi ha, per exemple, dotar els centres docents d'ordinadors portàtils  o connexió a Internet per a prestar-los a alumnes vulnerables.    El conveni 'Educa en Digital' complementa el desplegament del Pla d'educació digital per a Catalunya 2020-2023, presentat recentment pel Departament d'Educació i que té també l'objectiu de millorar la competència digital de l'alumnat, el professorat i els centres educatius. El Govern no redueix hores lectives als majors de 55 Un altre acord aprovat aquest dimarts és el que manté les condicions de l'horari setmanal per al professorat major de 55 anys.   Com ja es va anunciar al juliol, per tant, el Govern no reduirà les dues hores lectives d'aquests professors el proper curs per la situació de pròrroga pressupostària, que "impossibilita", com ja va passar els dos anys anteriors, que es faci efectiva la reducció de dues hores lectives per aquest col·lectiu.    Pel que fa a l'horari no lectiu, es manté la reducció de dues hores en la franja de permanència al centre.

Summary: El Govern s'adhereix a un conveni per promoure la transformació digital del món educatiu


Més de mil persones s'han concentrat davant la Delegació del Govern a Girona en suport al referèndum i per condemnar les detencions i els escorcolls contra l'1-O. Durant la protesta, convocada pels funcionaris de la Generalitat, s'ha despenjat una immensa pancarta a la façana amb el lema 'Democràcia'. Els treballadors han llegit un manifest on mostren el seu suport "incondicional" a tots "els companys detinguts i investigats" i reclamen que "més enllà d'ideologies o posicionaments polítics, prevalguin els valors cívics, ètics i democràtics". L'escrit denuncia "els abusos judicials i policials" en contra de les institucions catalanes "amb finalitats exclusivament polítiques". La concentració s'ha acabat amb el cant d'Els Segadors i crits a l'uníson de "Votarem, votarem!!". La concentració, promoguda pels mateixos funcionaris i treballadors de la Generalitat –a Girona, n'hi ha uns 800-, s'ha fet a les onze del matí. En total, més de 1.000 persones s'han aplegat davant l'edifici de la Delegació del Govern, on des del sostre s'ha desplegat una gran pancarta que cobreix tota la façana i que llueix el lema 'Democràcia'. Mentre la lona anava caient, tots els concentrats han cridat: "Votarem, votarem!!". Durant la protesta, el col·lectiu ha llegit un manifest on mostra el seu "suport incondicional" a les "companyes i companys detinguts i investigats" en el marc de l'estratègia de l'Estat per impedir el referèndum. La informadora de l'Oficina d'Atenció Ciutadana (OAC) Montse Fusté, que ha llegit l'escrit en nom de tots, ha destacat que l'escrit és "un manifest neutre, perquè tothom s'hi senti representat, en defensa dels nostres drets". "Reclamem respecte" "Reclamem respecte, més enllà d'ideologies o posicionaments polítics, demanem que prevalguin els valors cívics, ètics i democràtics", recollia l'escrit. I hi afegia, recollint la voluntat dels treballadors públics: "Denunciem els abusos judicials i policials en contra les nostres institucions, amb finalitats exclusivament polítiques; no volem ser objecte d'instrumentalitzacions" Els funcionaris de la Generalitat recorden que treballen "per les ciutadanes i ciutadans". "I per ells, reclamem recuperar el clima de llibertat i serenor amb què hem d'exercir les nostres funcions", conclou el manifest.   La concentració s'ha acabat amb un aplaudiment, en suport dels detinguts dins el macrooperatiu policial contra l'1-O, i amb els crits "In-inde-independència!".

Summary: Mil persones es concentren davant la Generalitat a Girona i despengen una gran pancarta a la façana clamant 'Democràcia'


CCOO, UGT i USO, els tres sindicats amb representació a Aena, han registrat aquest dimecres davant la Comissió d'Interpretació, Vigilància, Conciliació i Arbitratge (CIVCA) una convocatòria  de 25 dies de vaga a tots els aeroports de l'Estat a partir del pròxim 15 de setembre davant la manca de voluntat de l'empresa i del Ministeri de Foment per satisfer les seves demandes. Concretament, els sindicats reclamen recuperar el poder adquisitiu perdut, que xifren en un 8%, i que es contractin 700 nous treballadors per cobrir baixes i, d'aquesta manera, garantir que tots els aeroports funcionin en les condicions de seguretat adequades. El pas fet avui és el previ segons marca el conveni col·lectiu a una convocatòria oficial i definitiva de vaga que es farà efectiva, asseguren els representants dels treballadors, si a la reunió que que mantindran el pròxim 31 d'agost amb el secretari d'estat d'Infraestructures, Transport i Habitatge, Julio Gómez.Pomar, no s'arriba a un acord satisfactori.  En cas de confirmar-se, les aturades, a les que estan convocats els 8.200 treballadors del gestor aeroportuari,  es farien els dies 15, 17, 22, 24 i 29 de setembre; l'1, 6, 11, 15, 27, 30 i 31 d'octubre; el 3 i 5 de novembre; i l'1, 4, 5, 7, 8, 10, 26, 27, 28, 29 i 30 de desembre. D'aquesta manera, aeroports com el del Prat, que porta un mes patint les conseqüències de la vaga dels treballadors d'Eulen, podrien veure alterat el seu normal funcionament en períodes tant sensibles com el pont de desembre o les vacances de Nadal, entre d'altres.

Summary: Els sindicats d'Aena inicien els tràmits per convocar 25 dies de vaga a tots els aeroports a partir del 15 de setembre


Sopa de Cabra ha tancat aquest diumenge la gira ’30 anys, 3 ciutats’ a l’Auditori de Barcelona, que pràcticament ha exhaurit les 1.800 entrades previstes, en la que ha estat la primera vegada que la banda ha actuat en aquest escenari. Després que el 12 de novembre el grup ajornés la seva actuació degut a un còlic nefrític de Gerard Quintana, aquest vespre els gironins han posat la cirereta a la gira que va arrencar a Londres i que posteriorment va passar per la barcelonina Razzmatazz i també per Madrid. “Hem intentat que cada concert tingui un caràcter molt diferenciat”, ha destacat el Quintana a l’ACN instants abans de pujar a l’escenari. Els icònics ‘Si et quedes amb mi’, ‘El Far del Sud’ i ‘Si et va bé’, no han faltat a una cita on el grup també ha repassat temes més recents, com ‘Cercles’.

Summary: Sopa de Cabra tanca a Barcelona la gira ’30 anys, 3 ciutats’ omplint l’Auditori


El nombre de denúncies en transport de mercaderies i viatgers per carretera a Catalunya va pujar un 6,5% el 2016 respecte a l’any anterior. Segons les dades de balanç de l’execució del Pla d’inspecció de transports del 2016 que ha fet públic el Departament de Territori i Sostenibilitat, es van registrar un total de 15.023 denúncies per incompliment de la normativa. Del total, 13.103 corresponen a vehicles de transport de mercaderies i 1.920 a viatgers. Les denúncies s’han produït a partir de la inspecció d’un total de 35.535 vehicles, més de 700 més que l’any anterior. D’aquests, 31.117 corresponen a mercaderies, mentre que 4.418 són de viatgers. Pel que fa al control de la conducció i descans, el 2016 es van inspeccionar 309.154 jornades laborals en carretera, i 90.000 més en inspeccions a empreses.   Prop de cent denúncies més de vehicles VTC i taxis   Del total de vehicles inspeccionats, 1.635 corresponen al transport de viatgers amb llicència de taxi i VTC (lloguer amb conductor de menys de 9 places). Les denúncies d’aquest tipus han crescut, passant de les 273 del 2015 a les 371 de 2016.  També ha augmentat el nombre de denúncies en transport de mercaderies per excés de pes de la càrrega del vehicle, passant de les 1.547 del 2015 a 1.832 el 2016. Pel que fa a les xifres relatives a les mercaderies perilloses, pràcticament es mantenen igual. Així, el 2016 s’han controlat 771 vehicles i tramitat 233 denúncies, enfront els 799 vehicles i 238 denúncies de l’any 2015.             En relació al transport escolar, la xifra de vehicles inspeccionats ha pujat considerablement, passant dels 1.072 del 2015 als 1.682 el 2016, mentre que les denúncies en aquest àmbit han baixat de les 180 del 2015 a les 138 del 2016.   Acabar amb l’intrusisme i millorar la seguretat   Paral·lelament, el Departament ha presentat el Pla d’inspecció de transports 2017, que recull les accions a dur a terme pel que fa a la vigilància, el control i la inspecció del transport de viatgers i mercaderies a les carreteres de Catalunya. Segons el Departament, l’objectiu del pla és acabar amb l’intrusisme professional al sector, garantir la prestació del servei amb condicions de seguretat i millora contínua, i ordenar el mercat per assegurar la lliure competència.

Summary: Les denúncies en transport de mercaderies i viatgers per carretera pugen un 6,5% el 2016


El futur parc de la plaça de les Glòries Catalanes de Barcelona es començarà a construir el mes de març i està previst que les obres finalitzin abans d'acabar el 2018. Així ho ha aprovat la Comissió de Govern de l'Ajuntament, que amb aquest projecte convertirà en una zona verda l'espai de la plaça situat entre els carrers Independència i Cartagena. Amb un pressupost de 19,8 milions d'euros, les obres formen part dels canvis que es produiran a tot l'entorn amb l'objectiu d'ordenar la mobilitat de les Glòries i crear més espais d'ús ciutadà. En concret, l'àmbit de la plaça on s'iniciaran les obres és l'anomenat Clariana, i és la primera etapa del projecte Canòpia Urbana, que va ser la proposta guanyadora per dissenyar l'espai lliure de les Glòries arran dels canvis urbanístics que s'hi estan duent a terme. Pel nord, aquest àmbit s’estén fins al perímetre de les edificacions del carrer de Consell de Cent, i pel sud, fins al vial provisional de la Gran Via. En total, comprèn una superfície de 45.860 metres quadrats. El futur parc serà de caràcter obert les 24 hores, tot i que hi haurà zones que es protegiran de manera permanent o per franja horària per garantir la seva preservació. Dins del parc també hi haurà diferents circuits didàctics i esportius senyalitzats, amb elements d’exercici complementaris.

Summary: Les obres del futur parc de les Glòries començaran el març i s'acabaran a finals d'any


L’atenció pediàtrica de primària de Manresa, unificada des del 23 de març al CAP Bages, comença un pla de "retorn progressiu" a la normalitat. L’Institut Català de la Salut (ICS) i la Fundació Althaia, d’acord amb el Servei Català de la Salut (CatSalut), s’han coordinat per portar a terme aquest procés de desescalada, que s’iniciarà el pròxim dilluns amb el retorn de l’activitat pediàtrica al CAP de Les Bases i al CAP de la Sagrada Família. Es recupera l'atenció pediàtrica amb cita prèvia a l'EAP Plaça Catalunya (ubicat al CAP Bages) i l'EAP Sagrada Família. Pel que fa a la visita sense cita prèvia o urgent, es valorarà telefònicament pel seu CAP de referència i en cas que es requereixi una visita presencial, es realitzarà al CAP Bages.  Tant per a les visites programades com per a les urgents, primer cal trucar al centre de referència (CAP Bages: 93 874 84 17 / CAP de la Sagrada Família: 93 874 78 13). El professional de pediatria determinarà com fer l’atenció, a través d’un trucada telefònica, una eConsulta, videoconsulta o visita presencial. Si és un cas urgent, el pediatra derivarà el pacient a una visita presencial al CAP Bages. Si algun usuari s’adreça presencialment al CAP de la Sagrada Família de manera espontània, aquest serà derivat al CAP Bages on es centralitzaran tot aquest tipus de visites.  D'altra banda,  el CAP de Les Bases centralitzarà l’activitat pediàtrica tant de l’ABS de Les Bases com la de l’ABS del Barri Antic (inclou el CAP del Barri Antic i els consultoris locals de Sant Salvador de Guardiola i del Calvet), ambdues gestionades per la Fundació Althaia. Això inclou tant les visites programades com les espontànies o urgents.  Totes les visites per controls o vacunacions es faran amb cita prèvia. En la present fase 1, es programaran preferentment a infants menors de 4 anys. A mesura que s’avanci en les fases s’anirà recuperant l’activitat habitual. Els usuaris rebran una trucada per informar-los del dia i hora i del circuit que cal fer en arribar al centre. En cas de sol·licitar visita programada o espontània caldrà trucar al centre de referència (Les Bases: 93 877 22 22 i Barri Antic: 93 874 41 00).  D’aquesta manera, el professional de pediatria podrà valorar el cas i determinar com cal fer l’atenció, a través d’una consulta telefònica, videoconsulta o visita presencial. En cas que sigui necessària una visita presencial és derivarà sempre al CAP de Les Bases amb una hora programada. Només si es tracta d’un cas urgent està indicat assistir al CAP de les Bases sense cita prèvia. Les visites que s’adrecin al CAP del Barri Antic es derivaran a Les Bases.  Seguretat i control d’accés Tot i que les xifres indiquen que la pandèmia de la Covid-19 està en retrocés, cal extremar les mesures d’higiene i seguretat . A les entrades, els usuaris es trobaran amb un punt de control on els informaran que per accedir cal portar mascareta i rentar-se les mans amb gel hidroalcohòlic, tant a l’entrar i al sortir. En el cas de pacients pediàtrics, està permesa l’entrada d’un acompanyant. Per altra banda, també per garantir la seguretat de pacients i professionals, es potencien sempre que és possible les visites telemàtiques per davant de les presencials.

Summary: La pediatria de l'atenció primària de Manresa comença un pla de "retorn progressiu" a la normalitat


L'operació es basa en la fragmentació d'una part del teixit per després reinserir-lo i s'hi han sotmès 12 pacients, el 60% de les quals han tornat a ovular ACN Barcelona.-Un equip de ginecòlegs de l'Hospital Clínic de Barcelona, liderats pels doctors Francesc Fàbregues i Francesc Carmona, ha aplicat amb èxit una tècnica pionera al món que ha permès que dones amb símptomes evidents de menopausa precoç hagin pogut tornar a ovular i que una d'elles, a més, s'hagi quedat embarassada i hagi estat mare a finals d'agost. La tècnica consisteix en una operació en què se separa una part del còrtex ovàric, que després és fragmentat i reinserit a l'ovari contraleteral de la pacient. La clau és que, "quan es fragmenta el teixit ovari, s'activen una sèrie de vies moleculars", ha subratllat el doctor Fàbregues. La tècnica s'ha aplicat de moment a dotze dones i el 60% han tornat a tenir activitat ovàrica. Es calcula que un 1% de la població femenina té menopausa precoç, abans dels 40 anys. Després de la intervenció, s'estimula hormonalment la dona durant unes setmanes amb l'objectiu d'obtenir oòcits, que posteriorment es fecunden per un procediment de fecundació in vitro. Aquesta tècnica, que ha estat avalada pel Comitè d'Ètica de l'Hospital Clínic, està donant resultats. La tècnica i el cas de la dona que ha quedat embarassada s'ha publicat recentment a la revista 'Journal of Ovarian Research'.  Una sola operació i sense fàrmacs La idea de l'activació del teixit ovàric en pacients amb fallada ovàrica prematura va ser introduïda per un grup de doctors japonesos, que van publicar un article en el qual explicaven que aquest procediment el feien en dues laparoscòpies. Primer, extreien el teixit, el fragmentaven i l'intentaven activar mitjançat substàncies farmacològiques. En un segona operació, el tornaven a insertar. S'han publicat tres embarassos amb aquesta tècnica.  La novetat de la tècnica de l'Hospital Clínic és que es fa en una sola laparoscòpia i que no s'apliquen fàrmacs en el teixit ovàric. Demostra, per tant, que el procés de fragmentació és suficient. "Nosaltres ho fem sense fàrmacs i en un sol temps, en una mateixa operació que dura poc més de 30 minuts", ha afirmat el doctor Carmona. La tècnica utilitzada, per tant, és molt més barata i més àgil.  La laparoscòpia és una tècnica que permet la visió de la cavitat pelviabdominal amb l'ajuda d'uns dispositius òptics, introduïts a través de petites incisions a la paret abdominal. A través d'una d'aquestes, la fibra òptica es transmet a la llum que il·lumina la cavitat, mentre que s'observen les imatges de l'interior amb una càmera connectada a la mateixa lent. Els doctors que han liderat aquesta tècnica han explicat que els resultats demostren que el "concepte antic" que la dona, quan arriba a la menopausa, es queda sense oòcits, és "fals". "Es calcula que queden uns 1.000 fol·licles, adormits, i es tracta d'optimitzar-los", ha subratllat Fàbregues.  Uns resultats que obren moltes possibilitats El doctor Carmona ha afirmat que aquesta tècnica pot significar "un canvi de paradigma" que "pot obrir moltes possibilitats". "El tractament es troba en fase experimental però obre portes d'esperança", ha subratllat. Una de les claus ara és tenir més dades de resultats d'aquesta tècnica per saber quines pacients se'n podran beneficiar. "La meva impressió és que com més joves i menys temps de menopausa, més se'n podran beneficiar. Però queda molt per investigar", ha puntualitzat el doctor Fàbregues. "Aquesta tècnica respon una pregunta però ens en formula moltes més", ha afegit Carmona.  Les dotze dones que han accedit a aquesta tècnica tenen totes menopausa precoç. No és un tractament per a dones que ja han arribat a la menopausa fisiològica", ha puntualitzat el doctor Carmona. "Es tracta d'un estudi experimental per a dones amb fallada ovàrica precoç. És important mantenir l'estudi en aquest context. A la pregunta si es pot traspassar a dones amb menopausa, crec que la resposta clara i rotunda és 'no'; avui dia, no", ha afirmat.  L'embaràs Maria José Ortega, de 33 anys, ha arribat aquest dimecres a l'Hospital Clínic, per a la presentació d'aquesta tècnica, amb la seva filla i la seva parella, feliços. Ortega va decidir ser mare fa tres anys, però quan es va deixar de prendre les pastilles anticonceptives, no li va baixar la regla. Es va esperar durant un temps prudencial però quan va veure que el cicle menstrual no recuperava la normalitat, es va fer les anàlisis antimüllerianes. "Llavors va ser quan va saltar la 'bomba'. Tenia menopausa precoç", ha afirmat, per afegir: "Alguns ginecòlegs em van dir que no havien vist res igual i que no em podria quedar embarassada".  Va intentar tractaments de reproducció assistida, sense resultats, fins que va acudir a l'Hospital Clínic per a una ovodonació. Aleshores, però, l'equip del doctor Fàbregues li va dir que era molt jove i li va proposar aquesta tècnica en què confiaven, però que encara es trobava en fase experimental. "No tenia res a perdre-hi, l'únic que podia era guanyar", ha afirmat.  Menopausa precoç Una menopausa precoç es produeix quan una dona neix amb una reserva menor que l'esperada dels fol·licles ovàrics o quan, per diverses raons, es consumeixen més ràpid. Es considera que una dona pateix menopausa avançada quan té els símptomes abans dels 40 anys. Es calcula que unes 40.000 dones a Catalunya pateixen menopausa precoç, un 1%. La causa és idiopàtica, és a dir, desconeguda.  De mitjana, la dona comença la vida amb 300.000 a 400.000 fol·licles ovàrics. Tot i alliberar només un òvul per cicle menstrual, el procés de maduració de l'òvul consisteix en el desenvolupament de diversos fol·licles al mateix temps. Al final del procés, només un dels diversos fol·licles arriba a madurar i es dona origen a l'òvul. Durant els 30 o 40 anys del període fèrtil, la dona consumeix tot els seus fol·licles i entra a la menopausa en el moment que ja no té més reserva de fol·licles ovàrics. Quan els ovaris deixen de funcionar, la dona ja no produeix hormones sexuals, com estrogen i progesterona, deixa d'ovular i no es pot quedar embarassada.   A més de patir els símptomes típics de la menopausa, com ara fogots, seqüències vaginals i canvis d'humor, moltes dones que experimenten la menopausa precoç poden patir problemes emocionals importants.

Summary: Un equip del Clínic aconsegueix que una dona amb menopausa precoç hagi estat mare gràcies a una tècnica pionera al món


La Guàrdia Urbana de l'Hospitalet de Llobregat ha denunciat davant la fiscalia el portaveu del PDeCAT a l'Ajuntament de la població del Barcelonès, Jordi Monrós, per un cartell del 'si' al referèndum penjat a la caseta del partit instal·lada a la festa major de Bellvitge. Segons detalla el PDeCAT en un comunicat, aquest diumenge al vespre, després de finalitzar un acte protagonitzat per la diputada del PDeCAT, Míriam Nogueras, la Guàrdia Urbana es va presentar a la caseta del partit per demanar que es retirés el cartell i aavant d’aquest requeriment, Monrós, va argumentar que “si el PSC de l’Hospitalet pot fer campanya per l’abstenció al referèndum, amb el famós Mingo, entenia que no hi havia cap problema en fer-la pel 'sí'".  Monrós va afegir que si es retiraven tots els missatges referents al referèndum ell també ho faria. Posteriorment, les persones que estaven a la caseta del partit van començar a clamar “democràcia” i “votarem” i els efectius de la Guàrdia Urbana van abandonar el lloc. Aquest matí, Monrós ha rebut "la notícia que la Guàrdia Urbana ha presentat una denúncia a la fiscalía per tenir un cartell del 'sí' xiringuito”. Davant d'això, el portaveu del PDeCAT a l'Hospitalet considera que “es fa evident que el que està perseguit a Catalunya no és fer campanya pel referèndum, el que està perseguit i penalitzat és fer campanya pel 'sí'". "No em fa cap por la denúncia, el que realment em faria por és no poder lluitar per la democràcia i pels drets fonamentals del poble de Catalunya”. Monrós ha criticat que “és inaudit que amb els problemes reals i importants que té l’Hospitalet, que n’hi ha i molts -com per exemple la crema de cotxes aquest cap de setmana a Santa Eulàlia-, la Guàrdia Urbana, amb el beneplàcit de l’alcaldessa de la ciutat, dediqui els seus recursos en prohibir la llibertat d’expressió”.

Summary: Denuncien el portaveu del PDeCAT a l'Hospitalet per un cartell del 'sí' a la caseta del partit en una festa major


L’Ajuntament de Vidreres (Selva) ha licitat les obres de reforma d’un tram de les voreres de la carretera de Lloret de Mar per valor de 214.305,74 euros, amb IVA. En concret, l’obra es focalitzarà en uns 1.000 metres d’aquest carrer - des de l’ajuntament nou fins al pavelló- i es trauran els panots actuals per col·locar-hi formigó raspat acolorit. L’anunci de licitació s’ha publicat aquest divendres 12 de febrer a la pàgina web de Contractació Pública de la Generalitat sota el nom de ‘Projecte de Reforma en un tram de voreres del carrer Lloret de Vidreres’. Els treballs s’allargaran tres mesos i les empreses interessades poden presentar els seus projectes fins el proper 1 de març al migdia. Amb aquesta actuació, es vol homogeneïtzar la imatge del carrer, que fins ara no estava unificada, i assimilar-la amb la de la via Costa Brava.  El projecte també comportarà la substitució de tots els fanals per uns altres de baix consum i amb una instal·lació elèctrica més actualitzada. En principi, el consistori compta amb una subvenció de 23.050 euros de la Diputació de Girona per tirar endavant els treballs. El pressupost bàsic de la licitació és 177.112, 19 euros sense IVA, 214.305,74 amb IVA inclòs.

Summary: Liciten per 214.305 euros la reforma d’un tram de les voreres de la carretera de Lloret de Vidreres


Uns 500 voluntaris de Creu Roja i Protecció Civil repartiran aquest dimarts i dimecres al matí l'1,7 milions de mascaretes que el govern espanyol ha enviat a Catalunya. Es farà en més de 100 punts als accessos del transport públic de les ciutats de més de 30.000 habitants. La directora de Protecció Civil, Isabel Ferrer, ha avisat aquest dilluns que es repartiran mascaretes "exclusivament" a les persones que hagin d'anar a treballar i no puguin agafar un transport alternatiu al metro, tren o bus. Ferrer ha qualificat "d'improvisació" la gestió que el govern espanyol ha fet del repartiment de mascaretes, ja que assegura que no han rebut instruccions de com s'havia de dur a terme. "Demà tothom no tindrà mascareta, només aquelles persones que no tinguin altre remei que agafar el transport públic", ha dit en roda de premsa aquest dilluns la directora de Protecció Civil, Isabel Ferrer. Amb algunes poblacions per concretar, el Govern ha establert un centenar de punts de repartiment que ha estudiat com a llocs de confluència alta, com intercanviadors del metro. Equips d'entre quatre i sis voluntaris repartiran a partir de quarts de set del matí una mascareta per persona a qui hagi validat el bitllet en entrar al transport públic en qüestió. Si l'1,7 milions d'unitats no s'han acabat de repartir durant el matí de dimarts, es continuaran repartint durant el matí de dimecres, i fins a acabar existències.  Els voluntaris estaran acompanyats de cossos policials, siguin locals o Mossos d'Esquadra. Per establir els punts estratègics de repartiment s'han valorat confluències de línies o intercanviadors que poden tenir més moviment de gent.  El Departament d'Interior ha establert que es distribueixin a ciutats de més de 30.000 habitants: Figueres, Blanes, Girona, Tarragona, El Vendrell, Reus, Cambrils, Tortosa, Manresa, Badalona, Barberà del Vallès, Barcelona, Castelldefels, Cornellà de Llobregat, Gavà, Granollers, Cerdanyola del Vallès, Igualada, L'Hospitalet de Llobregat, Mollet del Vallès, Mataró, Montcada i Reixac, Rubí, El Prat de Llobregat, Sabadell, Sant Boi de Llobregat, Sant Adrià del Besòs, Sant Cugat del Vallès, Sant Feliu, Sant Joan Despí, Santa Coloma de Gramenet, Terrassa, Vic, Lleida, Vilanova i la Geltrú i Vilafranca del Penedès. Gestió "confusa" Ferrer ha dit que s'han vist obligats a "esbrinar" a través de les xarxes socials la manera de distribuir el material, davant la falta d'informació directa del govern espanyol. La gestió "confusa" que assegura que s'ha fet de la distribució els ha obligat a treballar "contrarellotge" i preparar l'operatiu en menys de 48 hores. "Hem intentat que sigui un operatiu el més equitatiu possible i que arribi al màxim de gent", ha dit Ferrer. Les mascaretes, que van arribar a Catalunya aquest dissabte, corresponen 1.264.000 unitats a Barcelona,180.000 al Camp de Tarragona i Terres de l'Ebre, 172.000 mascaretes a les Comarques Gironines i 98.000 a Ponent i Pirineus.

Summary: Uns 500 voluntaris repartiran 1,7 milions de mascaretes en més d'un centenar de punts del transport públic de Catalunya


La ciutat de Reus ha tancat aquest dissabte al vespre els actes com a Capital de la Cultura Catalana 2017. Centenars de persones han omplert la plaça del Mercadal i han vibrat amb un muntatge festiu que ha inclòs pirotècnia, foc de proximitat, música en directe i projeccions d’imatges i vídeos de tot el recorregut cultural de Reus durant l’any 2017. Durant l’espectacle, uns ballarins han actuat des de les alçades, penjats de la façana de l’Ajuntament, mentre que el tenor reusenc Carles Ivan Borràs ha cantat des d’una de les balconades de la Casa Navàs. Amb aquest acte festiu de carrer, Reus ha tancat la capitalitat cultural amb prop de 700 activitats i 200.000 espectadors, i ja es prepara per encetar els actes com a Ciutat de la Música 2018. Enguany, la Capital de la Cultura Catalana és la ciutat de Manresa, que obrirà la seva programació el 20 de gener.

Summary: Reus s’acomiada com a Capital de la Cultura Catalana 2017 amb foc, música, llum i pirotècnica


Tarragonès, Terra Alta i Ribera d'Ebre són les comarques on augmenta la participació així com a Tarragona ciutat ACN Barcelona.-La participació registrada a les comarques de Tarragona i Terres de l'Ebre en les eleccions del 21-D  ha estat, fins a la una del migdia, del 35,12%, unes quatre dècimes per sota de les registrades el 27-S de 2015. Tot i així, hi ha tres comarques on ha augmentat la participació durant el matí: Tarragonès, Ribera d'Ebre i Terra Alta. A Tarragona ciutat, la participació ha pujat també. Ha estat en més de dos punts, del 34,01% del 2015 ha ascendit fins a un 36,8%. En canvi a Tortosa la participació fins a la una ha caigut gairebé quatre punts: del 35,4% al 31,84% d'enguany.

Summary: La participació electoral fins a la una del migdia a les comarques de Tarragona i Terres de l'Ebre ha estat del 35,12%


Segons un estudi elaborat per l'AMB, les platges del litoral metropolità sud, les compreses entre la desembocadura del Llobregat i les Botigues de Sitges, estan protegides per un sistema de barres de sorra d'1,5 metres d'alçada i una longitud d'uns 20 quilòmetres situades a 200 metres de la línia de la costa. L'estudi ha detectat una relació directa entre el fet de no perdre sorra i la presència d’aquest sistema sorrenc submergit. En pròximes investigacions s'intentarà determinar el comportament i la dinàmica d’aquest sistema de barres de sorra i saber si és permanent o fluctuant. L'estudi apunta també que la manca d'aportació natural de sediments i l'existència de infraestructures fa del litoral metropolità sud "un sistema molt complex". L’AMB, en coordinació amb altres administracions i organismes implicats, ha portat a terme diferents estudis per tenir més coneixement sobre la dinàmica del litoral i, d’aquesta manera, trobar solucions futures per frenar la regressió de les platges metropolitanes.  Els estudis s'han realitzat a partir de les sèries històriques de fotografies aèries, les mesures d'amplada de platges que l’AMB ha recollit mensualment des de fa 20 anys, i les mesures de la part submergida de tot el delta del Llobregat. Aquests estudis són una primera diagnosi del funcionament del litoral metropolità sud i permeten establir un seguit de possibles propostes per frenar la regressió, que podrien formar part del Pla d’estabilització i que requereixen col·laboració interadministrativa amb els altres organismes competents. Entre aquestes propostes hi ha protegir de manera urgent les zones més afectades per la regressió, instal·lar geotubs submergits com a barres protectores, seguir potenciant els sistemes dunars i aportant sorra amb una granulometria adequada per estabilitzar les platges.  Batimetries del fons marí La secció de Cartografia de l’AMB està elaborant el model digital del fons marí del litoral metropolità nord, amb les dades que es van recollir durant la primera quinzena del mes de maig a través de les topobatimetries. Es podrà consultar i descarregar aquest producte gratuïtament a través del geoportal de cartografia https://geoportalcartografia.amb.cat/   L’objectiu és que l’AMB faci anualment aquestes topobatimetries per conèixer l’evolució de la dinàmica de la part submergida de la costa i pugui monitorar així la complexitat del litoral metropolità.   A més, el Servei de Platges també portarà a terme aquest mateix any els estudis previs per a l’estabilització de les platges del litoral nord. Amb aquesta diagnosi, l’AMB tindrà una fotografia de la dinàmica i funcionament de tot el litoral metropolità.

Summary: Un estudi conclou que un sistema de barres de sorra protegeix les platges del litoral metropolità sud


La UNESCO farà públic el 17 d'abril a la tarda si accepta com a Geoparc la zona de Conca de Tremp – Montsec. Des del 2015 s'està lluitant per aconseguir que aquesta zona de Catalunya sigui declarada Geoparc Mundial de la UNESCO, per la seva gran riquesa geològica, reconeguda internacionalment, i pel seu patrimoni natural, històric i cultural. El projecte Geoparc Conca de Tremp - Montsec, amb més de 2.000 Km², està integrat per 19 municipis de 4 comarques lleidatanes: el Pallars Jussà (14), la Noguera (3), el Pallars Sobirà (1) i l'Alt Urgell (1). Aquests municipis ja fa uns dies que llueixen pancartes de suport a la candidatura on s'hi pot llegir ''Esperem ser Geoparc Mundial de la Unesco''. En cas d'aconseguir el reconeixement de la UNESCO, s'estan preparant diverses activitats festives per a celebrar-ho. Conca de Tremp-Montsec seria el segon Geoparc del territori català, on actualment hi ha el de la Catalunya Central, i el dotzè a l'estat espanyol. Les poblacions que formen part del projecte Geoparc tenen clar que aquesta distinció serà un revulsiu per al territori, ja que permetrà atraure més visitants que vulguin conèixer el seu important patrimoni. Actualment al món hi ha 127 Geoparcs en 35 països diferents. Conca de Tremp - Montsec seria el segon Geoparc del territori català (on actualment hi ha el de la Catalunya Central) i el dotzè a l'estat espanyol. En cas de ser aprovada la candidatura, serà l'únic Geoparc espanyol que el 2018 s'acceptarà a la xarxa de la UNESCO. El projecte Geoparc disposa de tres seus, totes situades a Tremp. La seu científica al CST Pirineus de l'ICGC, la seu administrativa situada a l'Ajuntament de Tremp i el Centre de Visitants, l'Epicentre, com a punt neuràlgic d'informació turística i espai de benvinguda als visitants. A la seu científica serà on es donarà a conèixer la resolució de la UNESCO en una roda de premsa a càrrec del secretari general de Territori i Sostenibilitat de la Generalitat de Catalunya, Ferran Falcó, del president de la Diputació de Lleida, Joan Reñé, del director de l'Institut Cartogràfic i Geològic de Catalunya, Jaume Massó, i del president de l'Associació Geoparc Conca de Tremp-Montsec, Joan Ubach.

Summary: La UNESCO farà públic el 17 d'abril si accepta com a Geoparc la zona de Conca de Tremp – Montsec


El compositor Albert Guinovart ha presentat aquest dilluns el seu Rèquiem que s'estrenarà en una gira que s'iniciarà aquest dijous a Palma de Mallorca, continuarà dissabte a l'Auditori de Girona i acabarà diumenge al Palau de la Música Catalana. L'obra serà interpretada pel Cor Jove de l'Orfeó Català amb la direcció d'Esteve Nabona al costat de l'Orquestra Simfònica de les Illes Balears sota la batuta de Pablo Mielgo. És el tercer treball d'inspiració religiosa de Guinovart que en aquesta ocasió aborda la mort com a culminació de la vida. "No sóc una persona especialment religiosa però plantejo el Rèquiem com un cant a la vida", ha assegurat el pianista. El compositor convidat aquesta temporada del Palau també ha explicat que les seves composicions es podran escoltar en nou concerts més. En el marc del cicle Palau Piano, aquest dimecres Guinovart combinarà obra pròpia amb peces de Chopin, Rachmàniov i Poulenc. Guinovart s'ha mostrat "feliç", "content" i "nerviós" davant d'aquesta setmana en que coincideix el recital del cicle Palau Piano i l'estrena del Rèquiem. "Pel concert he fet l'antiprograma perquè combino autors de compositors que m'han inspirat al llarg dels anys amb obres meves recents. També estrenaré algunes peces", ha afirmat Guinovart.  Pel que fa al Rèquiem ha celebrat que, aprofitant la seva residència al Palau, es pugui fer arribar l'obra, a més de Girona i Palma, a Barcelona. D'altra banda, Guinovart ha admès que pot sobtar que li hagin encarregat a ell un Rèquiem al no ser una persona públicament religiosa. En aquest sentit, ha dit que el seu treball serà una "litúrgia moderna" seguint el seu tarannà de "no estar trist". "Vaig pensar que era millor donar una visió personal i donar gràcies a la vida", ha subratllat.  Guinovart ha dit que el text del Rèquiem és en llatí i que en el procés d'elaboració de l'obra ha viscut una etapa "experimental" en la que ha buscat no ser exageradament "transcendent". "He volgut anar més directe a l'essència", ha avançat el pianista.   El director del Cor Jove de l'Orfeó Català, Esteve Nabona, ha comentat que el Rèquiem és una obra "extensa" en que el cor és molt protagonista. "Es tracta d'un cor jove que assumeix el repte de col·laborar per primera vegada amb la simfònica de les Illes", ha expressat.  El cor del Rèquiem està format per unes 60 veus.

Summary: El compositor Albert Guinovart interpreta "un cant a la vida" amb el seu nou Rèquiem


En Nour Eddin ha arribat a Berga després d'un llarg viatge des de Síria amb parades obligatòries en diversos camps de refugiats de Grècia. Un mes després de la seva arribada, té clar quin és el seu màxim somni: continuar amb els seus estudis d'enginyeria que va haver d'aturar a causa del conflicte bèl·lic que viu el seu país. També té clar que vol construir el seu futur a Catalunya i es mostra agraït del suport rebut fins ara pels voluntaris. Ell forma part del primer grup de persones refugiades que ha acollit Berga amb el programa de la Creu Roja. Aquí viuran durant sis mesos, que és el temps que dura la primera fase d'acollida. Durant aquesta fase, el principal objectiu de Creu Roja és dotar-los de la màxima autonomia i això passa, entre d'altres aspectes, perquè aprenguin el català i el castellà.

Summary: "El meu somni és continuar amb els meus estudis a la universitat i quedar-me a viure a Catalunya"


La donació d'òrgans ha baixat un 41,9% en el que va d'any a Catalunya per l'aturada obligada per la pandèmia del coronavirus. En concret, de l’1 de gener al 31 de maig els hospitals catalans han gestionat 97 donants cadàver vàlids, pels 167 de l'any passat. Pel que fa als trasplantaments, la xifra ha caigut un 35,3%. Si entre el gener i el maig del 2019 se n'havien fet 524, en el mateix termini d'aquest any n'hi ha hagut 339. El Departament de Salut indica que l’activitat “no s’ha arribat a aturar mai”, però que va quedar limitada als trasplantaments urgents, als programes especials i als pediàtrics. Els mesos de menys activitat han estat la segona quinzena de març i l'abril. Durant el maig s'ha recuperat un 25% de l'activitat habitual. Tot i l'aturada, el president de l’Organització Catalana de Trasplantaments (Ocatt)o, Jaume Tort, ha afirmat que el conjunt de l’activitat de l’any 2020 “no reflecteix” l’impacte de la covid-19, ja que en els dos primers mesos de l’any, la donació i el trasplantament “van tenir una activitat molt elevada”. En concret, l'activitat del febrer va ser un 35,7% superior a la del mateix mes de l'any anterior. En canvi, entre el 13 de març i el 31 de maig es van fer 48 trasplantaments, un 80,9% menys que “en condicions normals”, ha especificat Tort. D'altra banda, Salut ha explicat que la donació de viu, tot i veure’s afectada pel tancament de tots els programes durant la crisi de la covid-19, es manté en unes xifres similars a l’any anterior. Fins a finals de maig del 2019 n'hi havia hagut 40, mentre que aquest any han estat 37. El Departament ho atribueix a l’augment de l’activitat trasplantadora amb aquest tipus de donant durant l’inici de l’any. La segona quinzena de maig s’ha reprès aquesta activitat, després de l’aturada, amb quatre intervencions.

Summary: Baixa un 41% la donació d'òrgans a Catalunya i un 35% els trasplantaments per l'aturada de la covid-19


Domènech diu que "la crisi té rostre de dona", però "la resistència i el lideratge del canvi també" ACN Barcelona.-L'alcaldessa de Barcelona, Ada Colau, que tanca la llista d'En Comú Podem per Barcelona, ha fet una crida aquest dimarts a "feminitzar les institucions en el sentit més ampli, canviant els valors, les prioritats i els ritmes". Colau ha participat en l'acte 'Fem-ho: per una política feminista' d'En Comú Podem i ha apostat per "desbordar" el Congrés dels Diputats, "transformar-lo i posar-lo al servei de la ciutadania".  El candidat d'En Común Podem, Xavier Domènech, ha lamentat que "la crisi té rostre de dona", però ha assegurat que "la resistència i el lideratge del canvi també".

Summary: Colau fa una crida a "feminitzar les institucions" i a "desbordar" el Congrés i posar-lo al servei dels ciutadans


L'Ajuntament de Sabadell alerta que la venda d'un miler de pisos de BBVA pendents d'execucions hipotecaries al fons voltor Cerberus farà incrementar la situació d'emergència habitacional al municipi. Així ho ha assenyalat el regidor d'Acció Social de la capital vallesana, Gabriel Fernàndez, que ha apuntat que "la decisió unilateral" d'aquesta entitat bancària farà incrementar els cassos "d'indefensió" i el risc de desnonament. Tot i que fa mesos que BBVA va anunciar la seva voluntat de traspassar actius a aquesta empresa, no ha estat fins aquesta setmana que el canvi s'ha fet efectiu. Per tot plegat exigeix al Govern que recuperi la llei 24/2015 i als diputats catalans al Congrés que s'esforcin "perquè s'aprovin les mesures legals que s'emmirallen en aquesta llei".

Summary: Sabadell acusa el BBVA d'augmentar l'emergència habitacional a la ciutat després de vendre un miler d'immobles a un fons voltor